# L’Heptaméron des nouvelles (1559)/Nouvelle 52

Du ſale deſieuner preparé par vn varlet d’apoticaire à vn aduocat & à vn gentil-homme.

### NOVVELLE CINQVANTEDEVXIESME.

En la ville d’Alençon au temps du Duc Charles dernier, y auoit vn aduocat nommé Anthoine Bacheré, bon compagnon, & bien aymant à deſieuner au matin. Vn iour eſtant aſsis à ſa porte, veit paſſer vn gentil-homme deuant luy, qui ſe nommoit monſieur de la Tyreliere, lequel à cauſe du trop grand froid, qu’il faiſoit, eſtoit venu à pied de ſa maiſon en la ville, pour quelque affaire, & n’auoit pas oublié au logis ſa groſſe robbe fourrée de regnards. Et quand il veid l’aduocat, qui eſtoit de ſa complexion, luy diſt, comme il auoit faict ſes affaires, & qu’il ne reſtoit ſinon de trouuer quelque bõ deſieuner. L’aduocat luy reſpondit, que de deſieuners il trouueroit aſſez, mais qu’il euſt vn defrayeur : & en le prenant par deſſous les bras, luy diſt : Allons, mon compère, nous trouuerons poſsible quelque ſot, qui payera l’eſcot, pour nous deux. Il y auoit de fortune derriere eux le varlet d’vn apoticaire, fin & inuentif, auquel ceſt aduocat menoit touſiours la guerre : mais le varlet penſa à l’heure qu’il ſ’en vengeroit bien. Sans aller plus loing de dix pas, trouua derriere vne maiſon vn bel eſtronc tout gelé, lequel il meit dans vn papier, & l’enveloppa ſi bien, qu’il ſembloit vn petit pain de ſuccre. Il regarda ou eſtoient les deux comperes, & en paſſant par deuant eux fort haſtiuement, entra en vne maiſon, & laiſſa tomber de ſa manche le pain de ſuccre, comme par meſgarde. Ce que l’aduocat leua de terre à grande ioye, & diſt au ſeigneur de la Tyreliere : Ce fin varlet payera auiourd’huy noſtre eſcot : mais allons viſtement à fin qu’il ne nous trouue ſur noſtre larcin. Et entrant en vne tauerne diſt à la chambriere : Faictes nous beau feu, & nous donnez bon pain & bon vin, & quelque morceau bien friand : nous auons bien dequoy payer. La chambriere les ſeruit à leur volonté : mais en ſ’eſchauffant à boire & à manger, le pain de ſuccre, que l’aduocat auoit en ſon ſein, commença à degeler, dont la puanteur eſtoit ſi grande, que ne penſans iamais qu’elle deuſt ſaillir d’vn tel lieu, diſt à la chambriere : Vous auez le plus puãt, & le plus ord meſnage, que ie vey iamais. Ie croy que vous laiſſez chier les enfans par la place. Le ſeigneur de la Tyreliere, qui auoit ſa part à ce bon perfum, ne luy en diſt pas moins. Mais la chambriere, courroucée de ce qu’ils l’appelloient ainſi vilaine, leur diſt en colere : Par ſainct Pierre, mon maiſtre, la maison eſt ſi honneſte, qu’il n’y a merde, ſi vous ne l’auez apportée. Les deux compagnons ſe leuerent de la table, en crachant, & ſe vont mettre deuant le feu, pour ſe chauffer, & en ſe chauffant l’aduocat tire ſon mouchoir de ſon ſein, qui eſtoit tout plein du cyrop du pain de ſuccre fondu, lequel à la fin meit en lumiere. Vous pouvez penſer, quelle mocquerie leur feit la chambriere, à laquelle ils auoient dict tant d’iniures, & quelle honte auoit l’aduocat, de ſe veoir ſurmonté par vn varlet d’apoticaire, au meſtier de tromperie, dont toute ſa vie il ſ’eſtoit meſlé. Mais ſi n’en eut point la chambriere tant de pitié, qu’elle ne les feit auſſi bien payer leur eſcot, comme ils s’eſtoient bien faict ſeruir, en leur diſant, qu’ils deuoient eſtre bien yüres : car ils auoient beu par la bouche, & par le nez. Les pauures gens ſ’en allerent auec leur honte, & leur deſpenſe : mais ils ne furent pas plus toſt en la rue, qu’ils ne veirent le varlet de l’apoticaire, qui demandoit à tout le monde, ſ’ils auoient point veu vn pain de ſuccre, enueloppé dedans du papier. Et ne ſe ſceurent ſi bien deſtourner de luy, qu’il ne criaſt à l’aduocat : Monſieur, ſi vous auez mon pain de ſuccre, ie vous prie rendez le moy : car les larcins ne ſont pas bien proffitables à vn pauure ſeruiteur. A ce cry ſaillirent tout plein de gens de la ville, pour oyr leur debat, & fut la choſe ſi bien verifiée, que le varlet d’apoticaire fut auſsi content d’auoir eſté deſrobbé, que les autres furent marriz, d’auoir faict vn ſi villain larcin. Mais eſperans de luy rendre vne autre fois, ſ’appaiſerent.
Nous voyons bien communément, mes dames, cela aduenir à ceux qui prennent plaiſir d’vſer de telles fineſſes. Si le gentil-homme n’euſt voulu manger au deſpens d’autruy, il n’euſt pas beu aux ſiens vn ſi vilain bruuage. Il eſt vray, que mõ compte n’eſt pas trop net : mais vous m’auez baillé congé de dire la verité, laquelle i’ay dicte, pour monſtrer, que quand vn trompeur eſt trompé, il n’y a nul qui en ſoit marry. Lon dit volontiers, diſt Hircan, que les paroles ne ſont iamais puantes : mais ceux par qui elles ſont dictes, n’en ſont quittes à ſi bon marché, qu’ils ne le ſentẽt bien. Il eſt vray, diſt Oiſille, que telles paroles ne puẽt point, mais il en y a d’autres qu’on appelle villaines, qui ſont de ſi mauuaiſe odeur, que l’ame en eſt plus faſchée, que le corps n’eſt de ſentir vn tel pain de ſuccre, qu’auez dict. Ie vous prie, diſt Hircan, dictes moy quelles paroles vous ſçauez, qui ſont ſi ordes, qu’elles font mal au cueur & à l’ame d’vne honneſte femme. Il ſeroit bon, diſt Oiſille, que ie vous diſſe ce que ie n’ay conſeillé à nulle femme de dire. Par ce mot lá, diſt Saffredent, i’entends bien quels termes ce ſont, dont les femmes ſe veulent faire reputer ſages, & n’en vſent point communément. Mais ie demanderois volontiers à toutes celles qui ſont icy, pourquoy c’eſt, puis qu’elles n’en oſent parler, qu’elles rient ſi volontiers, quand on en parle deuant elles : car ie ne puis entendre, qu’vne choſe, qui deſplaiſt tant, face rire. Nous ne rions pas, diſt Parlamente, pour ouïr dire ces beaux mots : mais il eſt vray, que toute perſonne eſt encline à rire, ou quand elle void quelqu’vn tresbucher, ou quand on dit quelque mot ſans propos, comme ſouuent aduient, que la langue fourche en parlãt, & faict dire vn mot pour l’autre, ce qui aduient aux plus ſages & mieux parlantes. Mais quand, entre vous hommes, vous parlez vilainement par voſtre malice, ſans nulle ignorance, ie ne ſçache femme de bien, qui n’ayt telle horreur de telles gens, que non ſeulement ne les veulent eſcouter, mais en fuyent la compagnie. Il eſt bien vray, diſt Guebron, que i’ay veu des femmes faire le ſigne de la croix, oyant dire telles paroles, qui ne ceſſoient apres qu’on ne les eut encores redictes. Mais, diſt Simontault, combiẽ de fois ont elles mis leur touret de nez pour rire en liberté, autãt qu’elles ſ’eſtoient courroucées en feincte ? Encores valoit il mieux faire ainſi, diſt Parlamente, que de donner à cognoiſtre, que lon trouuaſt le propos plaiſant. Vous louëz donc, diſt Dagoucin, l’hypocriſie des dames, autant que la vertu. La vertu ſeroit bien meilleure, diſt Longarine, mais ou elle default, ſe fault aider de l’hypocriſie, comme nous faiſons de pantoufles, pour faire oublier noſtre petiteſſe. Encores eſt-ce beaucoup, que nous puiſsions couurir noz imperfections. Par ma foy, diſt Hircan, il vauldroit mieux quelquefois monſtrer quelque imperfection, que la couurir ſi fort du manteau de vertu. Il eſt vray, diſt Emarſuitte, qu’vn accouſtrement emprunté, deshonore autant celuy qui eſt contrainct de le rendre, comme il luy a faict d’honneur en le portant. Et y a telle dame ſur la terre, qui pour trop diſsimuler vne petite faulte, eſt tombée en vne plus grande. Ie me doubte, diſt Hircan, de qui vous voulez parler : mais au moins ne la nommez point. Or, diſt Guebron, ie vous donne ma voix, par tel ſi, qu’apres auoir faict le compte, vous nous direz les noms, & nous iurerons de n’en parler iamais. Ie le vous promets, diſt Emarſuitte ; car il n’y a rien, qui ne ſe puiſſe dire auec honneur.